T L A Č O V Á S P R Á V A

**LYKKE LI PRVÝM MENOM POHODY 2019**

**11. – 13. JÚL 2019 – LETISKO TRENČÍN**

Jej piesne sú častou voľbou filmových i seriálových tvorcov a na albumoch sa pravidelne podieľajú producenti najväčších svetových hviezd. „I follow rivers“ je vskutku veľký hit, no ako píše Consequence of Sound najmä najnovší album **s*o sad so sexy*** prináša „špičkovú reinvenciu Lykke Li“ čoby umelkyne rehabilitujúcej pop v jeho najrôznejších podobách aj v ušiach náročnejšieho poslucháča. Pravidelnú účinkujúcu festivalov Glastonbury, Coachella a Lollapalooza prinesieme po dlhoročnom úsilí prvýkrát aj na Slovensko – Lykke Li vystúpi v piatok 12. júla na festivale Pohoda 2019.

Lykke Li spolupracovala s U2, A$AP Rocky, Robin Schulz či na albume režiséra Davida Lyncha. Jej piesne sa objavili v soundtrackoch filmov ako The Twilight Saga: New Moon, Pretty Little Liars, Divergent Series: Insurgent či v seriáli The Vampire Diaries, účinkovala aj ako modelka pre rôzne značky či ako herečka v škandinávskom kriminálnom filme *Tommy. Medzi jej najväčšie hity patria piesne ako*„I follow rivers“ (ktorá sa stalo n°1 hitom v siedmich krajinách Európy), „Until we bleed“, „Get some“, „Little bit“, „No rest for the wicked“, „I'm good, I'm gone“, „Dance Dance Dance“, „Gunshot“ či novinky „Hard rain“ a „Deep end“.

Lykke li vydala debutové EP Little Bit v októbri 2007, pričom Stereogum ju okamžite označil za umelkyňu, ktorú treba sledovať. Jej prvý album **Youth Novels** vyšiel v roku 2008 a producentsky sa na ňom podieľal Björn Yttling z Peter Björn and John. Album vyhral cenu European Border Breakers Award pre európskeho hudobného nováčika roka. Yttling sa podieľal aj na nasledujúcom albume **Wounded Rhymes** z roku 2011, za ktorý získala dve Swedish Grammy Awards, pričom **„I follow rivers“** sa stala festivalovou hymnou roka na European Festival Awards. Album sa dostal do koncoročného TOP 10 podľa The New York Times, či do výberu 50 najlepších albumov roka podľa The Guardian. V roku 2014 vydala tretí album **I Never Learn**, ktorý zaradili medzi dvadsiatku najlepších magazíny ako Rolling Stone či Vulture.

Koncom júna vydala po dlhšej pauze očakávanú štvrtú štúdiovku **so sad so sexy**, ktorému dali The Guardian, NME, The Independent či Q Magazine 8 z 10. Okrem Lykke Li sa na ňom výraznou mierou podieľal Malay (Lorde, Frank Ocean) a mimoriadne dlhý zoznam kontribútorov, v ktorom nájdete ľudí ako Skrillex, Jeff Bhasker (Kanye West, Bruno Mars, Rihanna), Rostam (Solange Knowles, HAIM), Illangelo (The Weeknd), Jonny Coffer (Beyonce, Sam Smith), T-Minus (Kendrick Lamar, Drake) či Emile Haynie (Eminem, Lana Del Rey, Dua Lipa). Piesne sú prevažne dielom Lykke Li a kalifornskej pesničkárky Ilsey Juber (Beyonce, Drake, Kanye, Majid Jordan).

Streamy naprieč rôznymi službami sa už v prípade Lykke Li rátajú na miliardy. Jej dlhodobým ambasádorom v našom tíme je najmä šéf umeleckej produkcie Pohody a frontman kapely Talkshow Andreas Imrich, ktorý nám o **so sad so sexy** okrem iného povedal: „Ej, veruže mi poskočilo srdiečko, keď som videl potvrdzujúci email o Lykke Li na Pohode 2019... :) Jej hudba, texty ako aj samotná osobnosť je pre mňa príjemnou inšpiráciou už od prvého albumu a posledný album **so sad so sexy** už poznám takmer naspamäť. „I follow rives“ sme občas hrávali ako cover s Tlkshw, takže čo viac dodať... jej koncertu sa už neviem dočkať.“

**VIDEO:**

* **I Follow Rivers:** [**https://youtu.be/Ww38Bz7mBGg**](https://youtu.be/Ww38Bz7mBGg)
* **Deep End (LIVE):** [**https://youtu.be/zmGgJb5ikoM**](https://youtu.be/zmGgJb5ikoM)
* **Hard Rain:** [**https://youtu.be/rnY-5PTxr1E**](https://youtu.be/rnY-5PTxr1E)
* **Little Bit:** [**https://youtu.be/upnTg2GPgTM**](https://youtu.be/upnTg2GPgTM)
* **No Rest For The Wicked:** [**https://youtu.be/Hh-0y8Qe0Sw**](https://youtu.be/Hh-0y8Qe0Sw)
* **Until We Bleed** [**https://youtu.be/0LETadzDGOs**](https://youtu.be/0LETadzDGOs)

Anton Repka

Pohoda Festival s. r. o.

PR and Media Director

e-mail: tono@pohodafestival.sk

mobil: +421 918 371 828